**DEDDF GWASANAETHAU CYMDEITHASOL A LLESIANT (CYMRU)**

**TAFLEN**

**Eiriolaeth**

# Cyflwyniad

Mae Deddf Gwasanaethau Cymdeithasol a Llesiant (Cymru) 2014 yn gofyn i awdurdodau lleol gynorthwyo pobl – plant ac oedolion ag anghenion gofal a chymorth a gofalwyr – gymryd rhan lawn ym mhrosesau asesu gofal a chymorth allweddol, yn y cynllunio a’r adolygu ac unrhyw broses ddiogelu.

Gall rhai pobl wynebu rhwystrau rhag cymryd rhan ac, os felly, rhaid i’r awdurdod lleol eu galluogi i gymryd rhan cymaint ag y gallan nhw. Yn gyntaf, mae’n bwysig sefydlu os a sut y gellid cynorthwyo person yn well drwy newid y trefniadau. Er enghraifft, drwy ddarparu gwybodaeth mewn fformat mwy hygyrch a defnyddio dehonglwr cofrestredig a hyfforddedig cymwys os oes angen un ar unrhyw un e.e.
os ydyn nhw’n defnyddio iaith arwyddion neu heb ddigon o Gymraeg neu Saesneg i gymryd rhan heb ddehonglwr. Sylwch fod gan awdurdodau lleol ddyletswydd o dan Ddeddf Cydraddoldeb 2010 i wneud addasiadau rhesymol i ddiwallu anghenion pobl â gofynion hygyrchedd arbennig. Dylai addasiadau fel hyn ddigwydd cyn adolygu’r rhwystrau sy’n atal person rhag cymryd rhan yn y broses eto.

Fodd bynnag, ni fydd rhai pobl yn gallu cymryd rhan yn llawn, hyd yn oed os yw’r broses wedi cael ei haddasu i ddiwallu eu hanghenion cyfathrebu, oherwydd y rhwystrau y maen nhw’n eu hwynebu. Rhaid i awdurdodau lleol, mewn partneriaeth â’r person, ddod i benderfyniad ynglŷn â all yr unigolyn ddod dros y rhwystr(au) a chymryd rhan lawn, dim ond os oes rhywun ar gael i’w gynorthwyo a chynrychioli ei farn, ei ddymuniadau a’i deimladau.

Gall rhiant, gofalwr, ffrind, cymydog neu berthynas fod yn **‘unigolyn priodol’** i eiriol dros y person. Rhaid i unigolyn priodol:

fod yn gallu cynorthwyo cyfranogiad y person yn ddigonol

fod yn rhywun y mae’r person am iddyn nhw ei gynorthwyo

beidio â bod yn rhywun sy’n rhan o ymchwiliad diogelu

Os nad oes unigolyn priodol ar gael i hwyluso cyfranogiad person, rhaid i’r awdurdod lleol drefnu **eiriolwr proffesiynol annibynnol** i’w cynorthywo a’u cynrychioli.

# Rhwystrau sy’n atal Cymryd Rhan yn Llawn

Mae’r Ddeddf yn diffinio pedwar dull y gallai pobl wynebu rhwystrau sy’n eu hatal rhag cymryd rhan lawn yn y prosesau gofal a chymorth allweddol neu ddiogelu:

deall gwybodaeth berthnasol

cadw gwybodaeth

defnyddio neu bwyso a mesur y wybodaeth

i gyfleu eu barn, eu dymuniadau a’u teimladau

Gall llawer o bobl gael eu cynorthwyo i ddeall gwybodaeth berthnasol, os yw’r wybodaeth honno’n cael ei chyflwyno’n briodol ac os oes amser i’w hegluro. Ni fydd rhai pobl yn gallu **deall gwybodaeth berthnasol**, er enghraifft, os ydyn nhw’n dioddedf o ddementia canolig neu ddifrifol.

Os na all person **gadw gwybodaeth** yn ddigon hir i allu pwyso a mesur yr opsiynau a gwneud penderfyniadau, yna maen nhw’n debygol o wynebu rhwystrau sy’n eu hatal rhag cymryd rhan lawn yn y prosesau gofal a chymorth allweddol neu’r broses ddiogelu.

Rhaid i berson allu **pwyso a mesur gwybodaeth** er mwyn cymryd rhan yn llawn a mynegi dewisiadau neu ddewis rhwng opsiynau. Er enghraifft, mae angen iddyn nhw allu pwyso a mesur manteision ac anfanteision aymud i gartref preswyl. Os na allan nhw wneud hyn, mae’n debygol eu bod yn wynebu rhwystrau sy’n eu hatal rhag cymryd rhan yn llawn yn y prosesau gofal a chymorth allweddol neu’r broses ddiogelu.

Rhaid i bobl allu **cyfleu eu barn, eu dymuniadau a’u teimladau** – p’un ai drwy siarad, ysgrifennu, defnyddio iaith arwyddion neu drwy unrhyw ddull arall – i helpu’r broses o wneud penderfyniadau ac egluro’u blaenoriaethau. Os na allan nhw wneud hyn, mae’n debygol eu bod yn wynebu rhwystrau sy’n eu hatal rhag cymryd rhan lawn. Er enghraifft, gall rhai pobl â dementia canolig neu ddifrifol, ag anableddau dysgu sylweddol, ag anaf i’w hymennydd neu salwch meddwl, wynebu rhwystrau sy’n eu hatal rhag cymryd rhan yn llawn mewn penderfyniadau a wneir am eu gofal a’u cymorth. Ond gall person â syndrom Asperger wynebu rhwystrau hefyd, yn yr un modd â pherson bregus hŷn heb ddiagnosis ond sy’n ymddangos yn ddryslyd o ganlyniad i haint, neu berson ar ddiwedd ei oes ac sy’n ymddangos fel petai wedi encilio rhag cymryd rhan a gwneud penderfyniadau. O fewn y cyd-destun hwn, yr hyn sy’n sylfaenol i’w cyfranogiad yw gallu’r person i gyfleu ei farn, ei ddymuniadau a’i deimladau yn hytrach na’r diagnosis neu gyflwr penodol.